Man in hof ná moord op Baaise polisiebeampteDwane Kemp en sy vrou, Candice Kemp. (Foto: Facebook) Die man wat daarvan verdink word dat hy ŉ polisiebeampte tydens ŉ gewapende rooftog verlede week in Port Elizabeth doodgeskiet het, het Dinsdag in die hof verskyn. Die 24-jarige verdagte het Dinsdag vlugtig in ŉ hof in Port Elizabeth verskyn vir die moord op konst. Dwane Kemp (31) tydens ’n gewapende rooftog verlede week. Volgens brig. Hangwani Mulaudzi, woordvoerder van die Valke, is dié verdagte een van vyf wat verlede week ’n Baaise bakkery beroof het. Polisiebeamptes het op die rooftog reageer waartydens Kemp sowel as vier verdagtes doodgeskiet is. Die vyfde verdagte het egter op die vlug geslaan waarna hy Saterdag deur die Valke se eenheid vir ernstige georganiseerde misdade by sy ouers se huis in Algoa Park aangekeer is, het Mulaudzi vroeër gesê. Kemp is op dieselfde dag ter ruste gelê. Maroela Media het vroeër berig Kemp is gedurende die rooftog in die bolyf geskiet toe polisie op dié gewapende rooftog reageer het. Kemp is na die naaste hospitaal gehaas waar hy etlike ure later aan sy beserings beswyk het. Bheki Cele, minister van polisie, het die begrafnis Saterdag bygewoon waartydens hy op die inhegtenisneming van die oorlewende verdagte aangedring het. “Die lang arm van die gereg ken geen grense nie. Maak nie saak waar jy wegkruip nie, ons sal jou vind.” Cele het gevolglik polisiebeamptes asook die Valke geloof vir die spoedige inhegtenisneming van dié verdagte. Die verdagte, wat tot op hede nog nie geïdentifiseer mag word nie, word aangekla van moord, poging tot moord, sakeroof asook die onwettige besit van ’n vuurwapen en ammunisie. Hy sal in aanhouding bly tot sy volgende verskyning op 5 Februarie waartydens hy na verwagting om borgtog aansoek sal doen.